《赋得黄鹄一远别诗》
南北朝·阮卓

霜风秋月映楼明，寡鹤偏栖中夜惊。月下徘徊顾别影，风前凄断送离声。

离声一去断还续，别响时来疏复促。聊看远客赠绫纹，弥怨闲宵雅琴曲。

恒思昔日稻粱恩，理翮整翰上君轩。独舞轻飞向吴市，孤鸣清唳出雷门。

王子吹笙忽相值，自觉飘飘云里驶。一举千里未能归，惟有田饶解深意。

作者简介：（531—589）南朝陈陈留尉氏人。幼聪敏，笃志经籍，善谈论，尤工五言诗。性至孝。陈文帝天康初，为新安王府记室参军，奉使招慰交阯。交阯多珍怪之产，卓一无所取，时论称廉。陈后主至德元年，入为德教殿学士。后退居里舍，以文酒自娱。陈亡入隋，途中疾卒。